Source: http://ec.europa.eu/civiljustice/bankruptcy/bankruptcy_bel_mt.htm
Timestamp: 2016-07-23 16:06:29+00:00
Document Index: 1658738

Matched Legal Cases: ['Qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Kummissjoni Ewropea - Network gudizzjarju ewropew - Falliment - Belġju
> Falliment
L-aħħar aġġornament: 04-01-2007
Falliment - BelġjuDin il-paġna issa skadiet. L-aġġornament qed jitħejja bħalissa u jkun disponibbli fil-Portal Ewropew tal-Ġustizzja elettronika.
X’inhuma t-tipi u l-miri differenti tal-proċedimenti dwar id-djun eċċessiv? 2.
X’inhuma l-kondizzjonijiet għall-ftuħ ta’ kull tip ta’ proċediment dwar djun eċċessiv? 3.
X’inhu r-rwol tal-parteċipanti differenti f’kull tip ta’ proċediment? 4.
X’inhuma l-effetti tal-ftuħ tal-proċedimenti? 5.
X’inhuma r-regoli speċifiċi li għandhom x’jaqsmu ma’ ċerti kategoriji ta’ talbiet? 6.
X’inhuma r-regoli li għandhom x’jaqsmu ma’ l-atti detrimentali? 7.
X’inhuma l-kondizzjonijiet għat-tressiq u l-ammissjoni tat-talbiet? 8.
X’inhuma r-regoli li għandhom x’jaqsmu mal-proċedimenti tar-riorganizzazzjoni? 9.
X’inhuma r-regoli li għandhom x’jaqsmu mal-proċediment ta’ stralċ? 10.
X’inhuma l-kondizzjonijiet għall-għeluq tal-proċediment? 1. X’inhuma t-tipi u l-miri differenti tal-proċedimenti dwar id-djun eċċessiv?
L-artikolu 8 ta’ l-Att dwar l-Ipoteki jaqra1: "L-assi tad-debitur għandhom iservu bħala l-garanzija komuni għall-kredituri tiegħu, u l-prezz ta’ dawk l-assi għandu jinqasam bejniethom fuq bażi ekwa, ħlief fejn kredituri speċifiċi jkollhom dritt legali għall-prijorità."Dejn eċċessiv jimplika li debitur ma jkunx kapaċi jħallas lura d-djun tiegħu lill-kreditur(i) tiegħu. Sabiex jiġi żgurat li l-obbligazzjonijiet tad-debitur lejn il-kredituri tiegħu ma jiġux annullati, hemm proċeduri legali li jippermettu lill-kreditur jikseb ħlas sħiħ jew parzjali.L-aktar proċeduri importanti dwar id-djun eċċessiv huma l-amministrazzjoni ġudizzjarja, il-falliment u l-ftehim mal-kredituri.Is-sistema legali Belġjana tagħmel distinzjoni bejn in-nies tan-negozju u n-nies mhux tan-negozju. Bniedem tan-negozju huwa xi ħadd li jwettaq atti kummerċjali bħala l-attività prinċipali jew sekondarja tax-xogħol tiegħu. Il-punt prinċipali dwar l-atti kummerċjali huwa li dawn isiru għall-profitt. In-nies tan-negozju biss jistgħu japplikaw għal amministrazzjoni ġudizzjarja u jiġu ddikjarati falluti.Il-proċedura tal-falliment hija regolata bl-Att tat-8 ta’ Awwissu 1997 (B.S., 28 ta’ Ottubru 1997, err., B.S., 7 ta’ Frar 2001) bħala xejn aktar minn proċedura ta’ stralċ. L-Att tas-17 ta’ Lulju 1997 (B.S., 28 ta’ Ottubru 1997, err., B.S., 4 ta’ Diċembru 1997) jirregola l-amministrazzjoni ġudizzjarja bħala preliminari għall-falliment. Matul l-amministrazzjoni ġudizzjarja d-debitur huwa protett kontra l-kredituri tiegħu u ħadd ma jista’ japplika biex huwa jkun iddikjarat fallut.
Il-proċedura tal-ftehim hija regolata bil-Kodiċi Ġudizzjarju (K. Ġud.) għal persuni mhux fin-negozju. Kwalunkwe persuna naturali residenti fil-Belġju li ma tkunx tan-negozju tista’ tapplika għal ftehim jekk ma tkunx kapaċi tħallas id-djun tagħha għal żmien twil u ma tkunx uriet il-ħsieb tagħha li tapplika għal dejn eċċessiv (artikolu 1675/2(1) K. Ġud.).
2. X’inhuma l-kondizzjonijiet għall-ftuħ ta’ kull tip ta’ proċediment dwar djun eċċessiv?
Amministrazzjoni ĠudizzjarjaL-amministrazzjoni ġudizzjarja tista’ tinfetaħ għal kull persuna tan-negozju midjuna li ma tkun uriet ebda sinjal ta’ intenzjoni ħażina jekk ma setgħetx tħallas id-djun tagħha fil-ħin jew jekk diffikultajiet relattivament qosra li jġegħluha tissospendi l-ħlasijiet jheddu s-sopravivenza tan-negozju tagħha (artikolu 9(1) ta’ l-Att dwar l-Amministrazzjoni Ġudizzjarja – JAA). Kondizzjoni oħra hija li l-kumpanija tkun tista’ titreġġa’ lura għas-saħħa finanzjarja u l-profitt (artikolu 9(2) JAA).L-applikazzjoni għall-amministrazzjoni ġudizzjarja tista’ ssir mid-debitur bil-miktub lill-Qorti Kummerċjali (artikolu 11(1) JAA). Il-Prosekutur Irjali jista’ jibda wkoll il-proċedura b’ċitazzjoni (artikolu 11(2) JAA). Ir-reġisru tal-Qorti Kummerċjali fih informazzjoni siewja dwar nies tan-negozju b’diffikultajiet ta’ ħlas, aċċessibbli biss għall-Prosekutur Irjali u għall-persuna tan-negozju nnifisha (artikolu 5 JAA). L-Att isejjaħ din il-kollezzjoni tad-data.FallimentPersuna tan-negozju tkun fi stat ta’ falliment jekk tissodisfa żewġ kondizzjonijiet: trid tkun waqqfet il-ħlasijiet għal żmien twil u ma tkunx fdata (artikolu 2(1) ta’ l-Att dwar il-Falliment).
Il-proċedimenti tal-falliment jistgħu jitressqu fil-Qorti Kummerċjali fuq applikazzjoni tad-debitur innifsu jew fuq ċitazzjoni minn kreditur wieħed jew aktar, is-servizz tal-prosekuzzjoni, ir-riċevitur maħtur mill-qorti jew likwidatur fil-każ ta’ proċediment territorjali internazzjonali dwar djun eċċessiv fl-Unjoni Ewropea (artikolu 6 ta’ l-Att dwar il-Fallimenti). Il-qorti m’għadiex tista’ tiddikjara persuna falluta minn rajha. Il-qorti m’għandhiex għalfejn tiddikjara persuna falluta mill-ewwel. Hija tista’ tipposponi d-deċiżjoni tagħha sa ħmistax-il ġurnata sabiex tagħti lill-persuna tan-negozju jew lis-servizz tal-prosekuzzjoni ż-żmien biex japplikaw għall-amministrazzjoni ġudizzjarja (artikolu 7 ta’ l-Att dwar il-Fallimenti).L-Artikolu 10 ta’ l-Att dwar il-Fallimenti jistabbilixxi li l-applikazzjoni tad-debitur trid tkun akkumpanjata mill-bilanċ finanzjarju, il-kotba tal-kontijiet, il-lista tal-ħaddiema u lista li tagħti l-ismijiet u l-indirizzi tal-klijenti u tal-fornituri.
3. X’inhu r-rwol tal-parteċipanti differenti f’kull tip ta’ proċediment?
Amministrazzjoni ĠudizzjarjaIl-qorti li għandha l-ġurisdizzjoni materjali hija l-qorti kummerċjali. Il-qorti bil-ġurisdizzjoni territorjali hija l-qorti għad-distrett ġudizzjarju fejn id-debitur kellu l-istabbiliment prinċipali tiegħu jew, fil-każ ta’ assoċjazzjoni, l-uffiċċju ċentrali tagħha, fil-ġurnata li fiha bdew il-proċedimenti għall-amministrazzjoni ġudizzjarja (artikolu 53 JAA). Il-qorti tiddeċiedi dwar l-applikazzjoni għall-amministrazzjoni ġudizzjarja (artikolu 14 JAA), tippermetti s-sospensjoni temporanja tal-ħlasijiet (artikolu 15(1)(1) JAA), taħtar riċevitur wieħed jew aktar (artikolu 15(1)(2) JAA), u f’każi xierqa tawtorizza s-sospensjoni definittiva tal-ħlasijiet (artikolu 33(1) JAA).
Ir-riċevitur għandu rwol fundamentali. Huwa għandu r-rwol li jassisti lid-debitur fil-ġestjoni ta’ l-assi tiegħu, taħt is-superviżjoni tal-qorti (artikolu 19(1) JAA). Huwa jirrapporta kull meta dan ikun mitlub miċ-ċirkostanzi kull meta l-qorti hekk titlob (artikolu 19(1) JAA). Ir-rekwiżiti fil-konfront tar-riċevitur jirrigwardaw l-assigurazzjoni ta’ l-imparzjalità u l-awtonomija, l-esperjenza fit-tmexxija tan-negozju u l-kontabilità u l-osservanza ta’ kodiċi ta’ prinċipji professjonali (artikolu 19(2) JAA).Il-kompiti speċifiċi tar-riċevitur huma li jassisti lid-debitur fit-tħaddim tal-pjan tiegħu ta’ rkupru jew ħlasijiet (artikolu 29(1(2) JAA), li jikkontrolla u jissorvelja l-pjan u l-proċedura ta’ l-amministrazzjoni (artikolu 36(1) JAA), li jirrapporta lill-qorti dwar l-implimentazzjoni tal-pjan u l-amministrazzjoni (artikolu 36(2) JAA) u li jirrapporta lill-qorti fit-tmiem tal-proċedura ta’ amministrazzjoni (artikolu 40(1) JAA). Ir-riċevitur irid jifli wkoll id-dikjarazzjonijiet kollha li jidħlu tat-talbiet mill-kredituri, megħjun mid-debitur (artikolu 26 JAA).Id-dmir tad-debitur huwa li jfassal pjan ta’ rkupru jew ħlasijiet (artikolu 29 JAA). Huwa suġġett għal prosekuzzjoni kriminali jekk intenzjonalment jaħbi, jiddikjara anqas jew żejjed parti mill-assi jew l-obbligi tiegħu jew jekk konxjament jipprovdi informazzjoni żbaljata (artikolu 46 JAA). Id-debitur ma jista’ jinvolvi ruħu f’ebda forma ta’ qerq. Lanqas ma jista’ jwettaq azzjonijiet ta’ tmexxija jew ta’ teħid tad-deċiżjonijiet mingħajr l-approvazzjoni tar-riċevitur (artikolu 15(1)(3) JAA).Il-kreditur għandu d-dritt li jinstema’ mill-qorti (artikolu 13 JAA), li jikkonsulta l-fajl dwar il-każ mingħajr ħlas u li jirċievi kopja tiegħu fuq ħlas ta’ l-ispejjeż lir-reġistru tal-qorti (artikolu 18(2) JAA), li japplika għat-twaqqif tas-sospensjoni tal-ħlasijiet jekk it-talbiet tiegħu ma jiġux sodisfatti (artikolu 37(1)(2) JAA), u li jkollu l-pjan emendat jekk huwa jkun jista’ juri li l-implimentazzjoni tiegħu tkun se toħloqlu diffikultajiet serji (artikolu 38(2) JAA).
FallimentIl-qorti li għandha l-ġurisdizzjoni materjali hija l-qorti kummerċjali. Il-qorti bil-ġurisdizzjoni territorjali hija l-qorti għad-distrett ġudizzjarju fejn id-debitur kellu l-istabbiliment prinċipali tiegħu jew, fil-każ ta’ assoċjazzjoni, l-uffiċċju ċentrali tagħha, fil-ġurnata li fiha bdew il-proċedimenti tal-falliment (artikolu 115 ta’ l-Att dwar il-Fallimenti). Fis-sentenza tagħha li tiddikjara l-persuna falluta, il-qorti taħtar likwidatur wieħed jew aktar fil-falliment (artikolu 11(1) ta’ l-Att dwar il-Fallimenti).Ir-riċevitur ġudizzjarju huwa responsabbli b’mod partikolari sabiex jissorvelja l-ġestjoni u l- istralċ tal-falliment u biex iħaffef l-azzjonijiet kollha neċessarji. Huwa jirrapporta lill-qorti dwar it-tilwim kollu li joħroġ mill-falliment (ħlief għal tilwim dwar it-talbiet li għandhom jiddaħħlu fid-djun). Huwa jordna dawk il-miżuri urġenti li jkunu meħtieġa biex jipproteġu l-assi fil-beni tal-fallut u jippresjedi l-laqgħat tal-kredituri (artikolu 35 ta’ l-Att dwar il-Fallimenti).Il-likwidaturi jridu jkunu avukati b’taħriġ speċjali li joffru assigurazzjonijiet speċifiċi dwar l-affidabilità b’rabta mal-proċeduri ta’ stralċ (artikolu 27(2) ta’ l-Att dwar il-Fallimenti). Kull sena huma jipprovdu lir-riċevitur ġudizzjarju b’rapport sħiħ dwar il-qagħda tal-falliment (artikolu 34(1) ta’ l-Att dwar il-Fallimenti. Il-likwidaturi jamministraw il-patrimonju fallut taħt is-sorveljanza tar-riċevitur ġudizzjarju (artikolu 40 ta’ l-Att dwar il-Fallimenti) u jipproduċu l-inventarju tal-patrimonju (artikolu 43(1) ta’ l-Att dwar il-Fallimenti). Huma jirrappreżentaw lill-kredituri bl-eċċezzjoni ta’ dawk magħrufa bħala s-separatisti (possessuri ta’ garanziji, ipoteki u kredituri prijoritarji).
Taħt l-artikolu 9 ta’ l-Att dwar il-Fallimenti d-debitur irid jagħmel dikjarazzjoni lir-reġistratur tal-Qorti Kummerċjali li huwa waqqaf il-ħlasijiet. Huwa jiġi awtomatikament skwalifikat milli jamministra l-patrimonju fallut (artikolu 16(1) ta’ l-Att dwar il-Fallimenti), li jitpoġġa taħt il-kontroll tal-likwidaturi. Iżda huwa stabbilit b’mod espliċitu li ċerti assi mhumiex koperti bil-falliment, fosthom oġġetti meħtieġa għax-xogħol tiegħu u l-ammonti u oġġetti esklużi mill-proċedimenti tal-falliment mill-Kodiċi Ġudizzjarju.Il-kredituri mhux rappreżentati mir-riċevituri, jiġifieri l-kredituri mhux assigurati u ta’ prijorità ġenerali, huma intitolati għal proporzjon ġust ta’ l-assi tal-fallut wara li jitnaqqsu l-ispejjeż għall-amministrazzjoni tal-patrimonju u l-ħlasijiet lill-kredituri prijoritarji (artikolu 99 ta’ l-Att dwar il-Fallimenti). Is-separatisti jaġixxu waħedhom fit-tfittxija tas-sodisfazzjon għat-talbiet tagħhom (ara taħt).
4. X’inhuma l-effetti tal-ftuħ tal-proċedimenti?
5. X’inhuma r-regoli speċifiċi li għandhom x’jaqsmu ma’ ċerti kategoriji ta’ talbiet?
Amministrazzjoni ĠudizzjarjaL-amministrazzjoni ġudizzjarja għall-ewwel iġġib sospensjoni proviżorja tal-ħlasijiet għal perjodu ta’ osservazzjoni sa sitt xhur (artikolu 15(1(1)JAA). Id-debitur jista’ b’hekk jiġi suġġett għal inkapaċità parzjali fuq skala stabbilita mill-qorti fuq il-bażi tal-ħtiġijiet tal-qagħda prattika. Iżda huwa impossibbli għall-poter kollu li jamministra u jiddisponi mill-assi tiegħu li għandhom jiġu trasferiti għar-riċevitur. Huwa jista’ jingħata biss rwol ta’ assistenza u/jew superviżjoni.
Id-drittijiet tal-kredituri għall-infurzar huma wkoll sospiżi: il-miżuri ta’ infurzar li jkunu diġà mibdija ma jistgħux ikomplu u l-ebda kreditur ma jista’ jieħu miżuri ġodda. Sekwestri u qbid huma impossibbli matul il-perjodu ta’ osservazzjoni (artikolu 22 JAA).Il-kittieba akkademiċi jikklassifikaw il-kredituri f’kategoriji differenti, bid-distinzjoni prinċipali tkun bejn il-kredituri ġenerali (ġeneralisti) u l-kredituri speċjali (separatisti). Il-ġeneralisti huma kredituri mhux assigurati u ta’ prijorità ġenerali. Is-separatisti jinkludu l-kredituri prijoritarji, possessuri ta’ garanziji u ta’ ipoteki.Il-ġeneralisti huma marbuta bil-pjan ta’ rkupru u ħlasijiet u suġġetti għalih, filwaqt li għas-separatisti dan jgħodd biss jekk ikunu ffirmaw għalih b’mod espliċitu u individwali. Is-separatisti ma jistgħu jieħdu ebda miżuri oħra ta’ infurzar: miżuri simili huma sospiżi. Iżda huma jistgħu jitolbu sigurtajiet addizzjonali fejn ikunu jistgħu juru li s-sigurtà eżistenti tagħhom tista’ ġġarrab tnaqqis sostanzjali fil-valur.FallimentMinn dakinhar li l-qorti kummerċjali tagħti l-ordni tal-falliment, il-fallut jitlef awtomatikament il-kontroll kollu fuq l-assi tiegħu (artikolu 16(1) ta’ l-Att dwar il-Fallimenti). Il-likwidaturi jieħdu l-kontroll tal-patrimonju bil-kompitu li jistralċawh.Il-likwidazzjoni tikkonsisti fir-realizzazzjoni ta’ l-assi li jinsabu fil-patrimonju bil-għan li jiġu sodisfatti t-talbiet tal-kredituri tal-fallut. Fejn hemm diversi kredituri, dawn huma magħrufa bħala kredituri konkorrenti. Fil-prinċipju huma kollha intitolati għal trattament ugwali (taħt l-artikolu 8 ta’ l-Att dwar l-Ipoteki), sakemm ma jkunx hemm raġunijiet legali sabiex tingħata prijorità. Ir-raġunijiet legali sabiex tingħata prijorità huma l-garanziji u l-ipoteki. Il-klawsoli tad-dritt fuq il-proprjetà għall-benefiċċju ta’ kredituri mhux imħallsa u sigurtajiet tanġibbli bħal kapparri jpoġġu kreditur f’posizzjoni aktar b’saħħitha minn kredituri oħra.
Il-kittieba akkademiċi jikklassifikaw il-kredituri f’kategoriji differenti, bid-distinzjoni prinċipali tkun bejn il-kredituri ġenerali (ġeneralisti) u l-kredituri speċjali (separatisti). Il-ġeneralisti huma kredituri mhux assigurati (immexxija bir-regola tat-tqassim ugwali) u kredituri ta’ prijorità ġenerali u huma rrappreżentati mil-likwidatur. Iżda huma jkollhom jistennew fil-kju wara s-separatisti fit-tqassim ta’ l-assi fil-patrimonju tal-fallut. Is-separatisti jridu jiddefendu t-talbiet tagħhom infushom u mhumiex rappreżentati mir-riċevitur. Dawn jinkludu l-kredituri prijoritarji, il-possessuri tal-garanziji u ta’ l-ipoteki.Sabiex ikun żgurat li l-kredituri ġenerali fil-fatt jiġu trattati b’mod ugwali, huwa impossibbli għal xi wieħed minnhom, ladarba d-drittijiet tagħhom ikunu ġew aċċertati fil-ftehim, li japplika prattiċi sabiex itejjeb il-posizzjoni tiegħu. Għalhekk huwa impossibbli għalihom li japplikaw għas-sekwestru ta’ l-assi tal-fallut kemm temporanjament kif ukoll permezz ta’ infurzar (ara l-artikolu 24-25 ta’ l-Att dwar il-Fallimenti).Is-separatisti huma suġġetti għall-prinċipju li l-miżuri kollha ta’ infurzar meħuda sabiex jinkiseb ħlas tat-talbiet tagħhom huma bażikament sospiżi (artikolu 26 ta’ l-Att dwar il-Fallimenti).Bejjiegħa mhux imħallsa ta’ proprjetà immobbli li tkun għadha fil-patrimonju kif inhi u li ma tkunx ġiet inkorporata wara l-qalba fil-valur monetarju jistgħu jkunu s-suġġett ta’ dritt fuq il-bejgħ ta’ proprjetà (artikolu 101 ta’ l-Att dwar il-Fallimenti).Taħt l-artikolu 21 tar-Regolamenti dwar id-Djun Eċċessiv, kulfejn jinbdew proċedimenti dwar djun eċċessiv barra l-pajjiż u d-debitur ikollu stabbiliment fil-Belġju, il-punti ewlenin ta’ l-ordni li tiftaħ il-proċedimenti dwar id-djun eċċessiv u l-identità tal-likwidatur jiġu mxandra fil-Gazzetta Uffiċjali Belġjana (artikolu 3(2) ta’ l-Att dwar il-Fallimenti).
Is-sentenzi li jiddikjaraw falliment, itemmu falliment, jagħlqu l-fallut, jiddikjaraw li l-fallut qiegħed jew mhux qiegħed taħt protezzjoni u jiddikjaraw ir-riabilitazzjoni tal-fallut jiġu mxandra fir-Reġistru Kummerċjali (artikolu 23(1)(12°) ta’ l-Att tas-16.1.2003 li jistabbilixxi Reġistru Kummerċjali, jimmodernizza r-Reġistru tal-Kumpaniji, jistabbilixxi ċentri ta’ kuntatt kummerċjali u jistabbilixxi disposizzjonijiet varji).
6. X’inhuma r-regoli li għandhom x’jaqsmu ma’ l-atti detrimentali?
Amministrazzjoni ĠudizzjarjaMatul il-perjodu ta’ amministrazzjoni ġudizzjarja l-leġislazzjoni ma tistabbilixxix perjodu ta’ suspett. Hemm perjodu ta’ osservazzjoni matul is-sospensjoni proviżorja tal-ħlasijiet (artikolu 15(1) JAA). Bħala regola dan m’għandux jaqbeż is-sitt xhur iżda jista’ jiġi mġedded darba sa tliet xhur (artikolu 23 JAA).FallimentIl-perjodu tas-suspett huwa regolat bl-artikolu 12(6) ta’ l-Att dwar il-Fallimenti. Fil-prinċipju dan huwa perjodu ta’ mhux aktar minn sitt xhur qabel is-sentenza li tiddikjara l-falliment. Iż-żmien jibda mill-mument meta n-negozjant ma jkunx jista’ jħallas aktar id-djun tiegħu sal-ġurnata meta l-qorti kummerċjali tiddikjarah fallut. Id-data għat-twaqqif tal-ħlasijiet tista’ tkun antiċipata biss meta jkun hemm ċirkostanzi oġġettivi serji li minnhom ikun evidenti li l-ħlasijiet se jieqfu qabel id-data tal-falliment.Negozjant li jkun riesaq lejn il-falliment jista’ jitħajjar jagħmel affarijiet li kieku għandu mnejn ma kienx jagħmilhom. Il-likwidatur jista’ f’dak il-każ jitlob li t-transazzjonijiet ikunu ddikjarati mhux validi. Huwa jkun jista’ mbagħad jirkupra l-assi li l-fallut ikun neħħa jew biegħ bl-irħis iżżejjed. L-iskop huwa li tkun ipprovduta l-akbar assigurazzjoni possibbli ta’ trattament ugwali lill-kredituri kollha rappreżentati mil-likwidatur.
7. X’inhuma l-kondizzjonijiet għat-tressiq u l-ammissjoni tat-talbiet?
Amministrazzjoni ĠudizzjarjaMatul il-perjodu ta’ osservazzjoni r-riċevitur ġudizzjarju jrid jinvestiga wkoll id-dikjarazzjonijiet tat-talbiet magħmula mid-debitur. Meta jagħmel dan irid josserva r-regoli stabbiliti bl-artikoli 26 ff. JAA.Sakemm ma tkun ittieħdet ebda deċiżjoni dwar talba kkontestata, it-talba tiddaħħal proviżjonalment fil-proċedura tal-ħlas, fuq talba tar-riċevitur ġudizzjarju u għal ammont stabbilit mill-qorti, u tkun ikkunsidrata meta jiġi stabbilit il-pjan (artikolu 27(3) JAA).FallimentIl-kredituri jridu jirreġistraw it-talbiet tagħhom mhux aktar tard minn data stabbilita fid-dikjarazzjoni tal-falliment. Il-kredituri jiġu mgħarrfin b’dan permezz ta’ notifikazzjoni fil-Gazzetta Uffiċjali Belġjana ta’ silta mid-dikjarazzjoni tal-falliment u b’ċirkulari maħruġa mil-likwidatur hekk kif ikunu magħrufa l-kredituri (artikolu 62 ta’ l-Att dwar il-Fallimenti). It-talbiet jiġu verifikati mil-likwidatur fil-preżenza tal-fallut jew ta’ l-anqas wara li dan ikun intalab biex jidher (artikolu 65 ta’ l-Att dwar il-Fallimenti).Kredituri mhux assigurati u kredituri ta’ prijorità ġenerali jridu jistennew fil-kju wara l-kredituri ta’ prijorità speċjali, possessuri ta’ garanziji u ipoteki fit-tqassim ta’ l-assi fil-patrimonju tal-fallut.
8. X’inhuma r-regoli li għandhom x’jaqsmu mal-proċedimenti tar-riorganizzazzjoni?
Amministrazzjoni ĠudizzjarjaMatul il-perjodu ta’ osservazzjoni ma jistgħu jittieħdu jew jiġu applikati l-ebda miżuri ta’ infurzar kontra assi mobbli jew immobbli. Din is-sospensjoni tapplika għall-kredituri kollha, irrispettivament mis-sigurtà li jistgħu jkunu għamlu, u minn kull talba kontra li ssir minn kreditur li jkun is-sid ta’ proprjetà. Is-sospensjoni ma tapplikax għall-benefiċċju tad-debituri konġunti jew tal-garanti tad-debitur (artikolu 21(1)(1) JAA).
Il-liġi tipprovdi li l-qorti, fuq applikazzjoni minn kredituri li jkunu s-sidien ta’ proprjetà, kredituri ta’ prijorità speċjali, possessuri ta’ ipoteki jew garanziji li jistgħu juru li s-sigurtà jew proprjetà tagħhom qiegħda jew tista’ ġġarrab tnaqqis serju fil-valur, tista’ tagħtihom sigurtà addizzjonali fuq il-bażi ta’ l-ammont tat-talba tagħhom (artikolu 21, (1)(2) JAA).Lanqas ma jistgħu jiġu ordnati sekwestri jew qbid matul il-perjodu ta’ osservazzjoni. L-ordnijiet ta’ sekwestru li jkunu saru qabel is-sospensjoni tal-ħlasijiet jibqgħu validi bħala miżuri proviżorji iżda l-qorti kummerċjali tista’, jekk iċ-ċirkostanzi jitolbu dan, tissospendi t-tħaddim tagħhom wara li tisma’ l-veduti tad-debitur, tal-kreditur u tar-riċevitur (artikolu 22 JAA).L-ordni li tissospendi t-tħaddim taqa’, u l-kredituri jiksbu lura d-drittijiet sħaħ tagħhom, jekk l-interess u l-ħlasijiet fuq it-talbiet għall-perjodu wara l-ftehim ma jitħallsux.Is-sentenza li tawtorizza s-sospensjoni temporanja ma ttemmx ftehim li wieħed ikun daħal fih qabel dik id-data (artikolu 28 JAA).Jekk it-trasferiment ta’ l-intrapriża jgħin sabiex jitħallsu lura l-kredituri u b’hekk ikunu jistgħu jiġu ppreservati l-attività kummerċjali u l-impjiegi, il-qorti tista’ tawtorizza lir-riċevitur ġudizzjarju sabiex jittrasferixxi l-intrapriża b’mod sħiħ jew parzjali (artikolu 41(1) JAA).Fit-tmiem tal-perjodu tan-negozjati, meta r-riċevitur ikun investiga l-proposti differenti ta’ kontroll u ddiskutihom ma’ l-organi ta’ amministrazzjoni ta’ l-intrapriża u mar-rappreżentanti tal-ħaddiema (artikolu 41(2°) JAA), ir-riċevitur jagħmel proposta lill-qorti għat-trasferiment sħiħ jew parzjali ta’ l-intrapriża għall-approvazzjoni. Qabel ma l-qorti tagħti d-deċiżjoni tagħha, hija tikkonsulta ma’ rappreżentanti ta’ l-amministrazzjoni u tal-ħaddiema.
Jekk ikun propost it-trasferiment ta’ l-intrapriża sħiħa, il-qorti tista’ tapprovah biss jekk aktar minn nofs il-kredituri li jkunu rreġistraw it-talbiet tagħhom, ħadu sehem fil-vot u jirrappreżentaw aktar minn nofs it-talbiet totali bil-valur, jaqblu. Jirriżulta mill-konsultazzjoni mal-kredituri li t-trasferiment ta’ intrapriża sħiħa jista’ jsir biss wara li t-talbiet kollha reġistrati jkunu ġew ivverifikati.FallimentL-uniku skop tal-proċedura tal-falliment huwa l-likwidazzjoni ta’ l-assi fil-patrimonju tal-fallut għall-benefiċċju tal-kredituri tiegħu. L-intrapriża falluta tgħib mix-xena ekonomika u legali.
9. X’inhuma r-regoli li għandhom x’jaqsmu mal-proċediment ta’ stralċ?
Amministrazzjoni ĠudizzjarjaL-iskop ta’ amministrazzjoni ġudizzjarja huwa li tiżgura li intrapriża f’diffikultajiet tgawdi protezzjoni f’waqtha u b’hekk tkun tista’ tevita l-falliment. Sakemm tkun għaddejja l-amministrazzjoni ġudizzjarja, ma hemm l-ebda kwistjoni ta’ stralċ.FallimentIl-proċedura sħiħa tal-falliment mis-sentenza li tiddikjara l-falliment hija mmirata għall-istralċ ta’ l-assi fil-patrimonju tal-fallut. Għalhekk, kull ma hu miktub hawnhekk b’rabta mal-falliment japplika awtomatikament u neċessarjament għall-istralċTista’ ssir referenza b’mod partikolari għar-regoli li ġejjin. Kull sena, u għall-ewwel tnax-il xahar minn meta jassumu l-inkarigu, il-likwidaturi jipprovdu lir-riċevitur ġudizzjarju b’rapport dettaljat dwar is-sitwazzjoni tal-falliment (artikolu 34 ta’ l-Att dwar il-Fallimenti). Ir-riċevitur ġudizzjarju jirrapporta wkoll dwar kwistjonijiet li jinqalgħu mill-falliment u jordna miżuri urġenti fejn dawn ikunu meħtieġa sabiex jiġu assigurati l-assi fil-patrimonju (artikolu 35 ta’ l-Att dwar il-Fallimenti).
Ir-riċevitur ġudizzjarju jsejjaħ lill-fallut biex jisma’ x-xhieda tiegħu, fil-preżenza tal-likwidaturi, dwar kif l-assi jistgħu jintużaw l-aħjar. Isir rapport formali dwar is-smigħ. Il-likwidaturi jbigħu l-proprjetà immobbli tiegħu, jinnegozjaw fi proprjetà kummerċjali u mobbli, soġġetti għal sorveljanza mir-riċevitur ġudizzjarju u skond l-artikoli 51 u 52, mingħajr ma jkunu obbligati li jsejħu lill-fallut kull darba (artikolu 75(1) ta’ l-Att dwar il-Fallimenti).Waqt l-istralċ tan-negozju tal-fallut, il-qorti, jekk il-likwidaturi jitolbu dan, tista’ tattwa trasferiment ta’ intrapriża fuq termini stabbiliti kontrattwalment mill-partijiet. Dan it-trasferiment jista’ jintalab jew mil-likwidaturi jew wara l-għeluq tal-falliment (artikolu 75(4) ta’ l-Att dwar il-Fallimenti) minn kwalunkwe persuna b’interess fil-kwistjoni.F’każijiet xierqa r-riċevitur ġudizzjarju jordna tqassim bejn il-kredituri u jistabbilixxi l-ammont. Kull ħlas li jsir b’ordni jew fil-kunsens tar-riċevitur ġudizzjarju jirrappreżenta ċessjoni għal-likwidaturi (artikolu 77 ta’ l-Att dwar il-Fallimenti).
10. X’inhuma l-kondizzjonijiet għall-għeluq tal-proċediment?
Amministrazzjoni ĠudizzjarjaJekk il-qorti kummerċjali tapprova s-sospensjoni definittiva tal-ħlasijiet, id-debitur ikun meħlus definittivament mit-talbiet kollha reġistrati fil-pjan ta’ rkupru u ħlasijiet ladarba dan jiġi implimentat b’mod sħiħ (artikolu 35(3) JAA). Id-debitur jista’ għalhekk jitlaq b’rekord nadif u, jekk id-debitur tkun kumpanija jew ditta kummerċjali, din tista’ tkompli topera.
Jekk il-qorti kummerċjali ma tapprovax is-sospensjoni definittiva tal-ħlasijiet, tista’, fl-istess sentenza, tiddikjara lid-debitur fallut wara li tisma’ x-xhieda tiegħu dwar il-kundizzjonijiet tal-falliment (artikolu 33(1) JAA).FallimentIl-proċedura tal-falliment m’hi xejn aktar minn mekkaniżmu ta’ stralċ. Il-qorti għall-ewwel issolvi tilwim dwar il-kontijiet u ttejjibhom jekk tkun tista’. Imbagħad, fuq proposta tar-riċevitur ġudizzjarju, hija tordna l-għeluq tal-falliment. Ir-riċevitur ġudizzjarju jirrapporta lill-uffiċċju ta’ l-imħallef dwar id-deliberazzjonijiet tal-kredituri dwar il-kwistjoni tal-protezzjoni li għandu jgawdi l-fallut u dwar iċ-ċirkostanzi tal-falliment (artikolu 80 ta’ l-Att dwar il-Fallimenti).Wara li jiġi magħluq il-falliment, hija r-regola ġenerali li l-fallut ikun intitolat għal protezzjoni jekk huwa jkun persuna naturali (jiġifieri mhux assoċjazzjoni), ma jkollu l-ebda rekord kriminali u jkun aġixxa b’mod pjuttost korrett bħala persuna responsabbli. L-effett tal-protezzjoni huwa li d-djun tiegħu kollha jiġu mħassra u l-persuni naturali li qagħdu bħala garanti mingħajr ħlas għall-fallut jinħelsu mill-obbligi tagħhom. Il-ħelsien mogħti lill-fallut, billi huwa persuna naturali, huwa validu wkoll għall-konjuġi jekk dan jew din ikunu qablu li jkunu ko-debituri (artikoli 81-82 ta’ l-Att dwar il-Fallimenti).Fallut li jkun eliġibbli għal protezzjoni issa jkollu l-possibbiltà li jidħol f’attività kummerċjali ġdida u jkun meqjus li huwa riabilitat (artikolu 110 ta’ l-Att dwar il-Fallimenti). Fallut li ma jkunx iddikjarat eliġibbli għal protezzjoni jista’ japplika għal riabilitazzjoni jekk huwa jkun ħallas is-somom kollha li jkun ġie ordnat iħallas (artikolu 109(1) ta’ l-Att dwar il-Fallimenti).Ir-reġistratur jgħarraf lill-fallut bis-sentenza li ttemm il-proċedimenti tal-falliment. Il-qorti tista’ tordna wkoll li silta mis-sentenza li ttemm il-proċedimenti tal-falliment tkun ippubblikata fil-Gazzetta Uffiċjali Belġjana. Is-sentenza trid tkun ippubblikata jekk il-qorti tiddikjara lill-fallut eliġibbli għal protezzjoni (artikolu 80 ta’ l-Att dwar il-Fallimenti).It-tmiem tal-falliment iġib fit-tmiem il-funzjonijiet tal-likwidaturi, ħlief għall-azzjoni meħtieġa biex ikun attwat it-tmiem, u jirrappreżenta liberazzjoni ġenerali għalihom.
1 Aċċessibbli fuq www.just.fgov.be - - taħt "geconsolideerde wetgeving/législation consolidée"; cf. Kodiċi Ċivili, artikolu 2091.
« Falliment - Informazzjoni Ġenerali | Belġju - Informazzjoni Ġenerali »